Episcopul Antonie de Bălți și reprezentante ale Societății Femeilor Ortodoxe au vizitat marți Centrul de plasament pentru persoane cu dizabilități din municipiul Bălți.
Preasfințitul Părinte Antonie a oferit cărți de rugăciune în limbile română și rusă, cruciulițe și mărțișoare persoanelor îngrijite în centrul social.
Cărțile de rugăciune în limba română au fost oferite de Mitropolitul Teofan al Moldovei și Bucovinei, iar mărțișoarele au fost realizate de membrele Societăți Femeilor Ortodoxe și de voluntarii Centrului Educațional "Anastasis" al Episcopiei de Bălți.
Un grup de elevi de la școala din Satul Hiliuți a susținut un moment artistic și a oferit daruri beneficiarilor centrului.
După concertul prezentat de copii, PS Antonie, însoțit de clerici și de doamnele din Societatea Femeilor Ortodoxe, a vizitat beneficiarii centrului imobilizați la pat. Ierarhul i-a binecuvântat și le-a dăruit cărți de rugăciune, cruciulițe, mărțișoare și dulciuri.
Episcopia de Bălți oferă ajutor constant celor 386 de persoane îngrijite în Centrul de plasament temporar din Municipiul Bălți.
Foto credit: Facebook / Episcopia de Bălți